Beniopa lliura dissabte el seu VIII Premi de Poesia "Francesc Miret"
09 juliol 2025

## Beniopa lliura dissabte el seu VIII Premi de Poesia "Francesc Miret"09 juliol 2025Última actualització: 10 juliol 2025

![](../gestion/img/9ea3a3d31f1c83675dac33e62c8213b9206a56e02ebb0f3a8430e6e74db07651.jpg)  
  

El president de la Junta de Districte de Beniopa, **Jesús Naveiro**, acompanyat pel membre de Saforíssims Societat Literària, l'escriptor benioper **Ferran Garcia-Oliver**, ha presentat aquest matí l'acte de lliurament del VIII Premi de Poesia de Beniopa “Francesc Miret”, un certamen consolidat com a referent cultural dins i fora del districte i del territori valencià.

Durant la seua intervenció, Naveiro ha destacat el compromís de la Junta de Districte de Beniopa i de la Regidoria de Cultura, encapçalada per Balbina Sendra: “No oblidem que la cultura és una necessitat bàsica de tota societat, i tenim el deure de promoure-la en totes les seues manifestacions.”

El president ha ressaltat que el premi és una mostra viva de la identitat i orgull de Beniopa, i ha celebrat la seua evolució en participació i qualitat: enguany s’han rebut 71 treballs. “És un guardó literari que ja és patrimoni col·lectiu de Beniopa i que tenim l’obligació de preservar”, ha afirmat.

A més, ha subratllat la importància de teixir complicitats entre administracions i societat civil per garantir la continuïtat d’iniciatives com aquesta. “Amb Saforíssims fem realitat, junts, este certamen que traspassa fronteres”, ha declarat Naveiro, qui també ha felicitat el guanyador d’aquesta edició, Raül Navarro, i tots els finalistes.

L’acte de lliurament del premi tindrà lloc el dissabte 12 de juliol, a les 20.30 hores, al pati del centre cívic de l’antiga Quadra de Beniopa, en una celebració oberta a tota la ciutadania i que comptarà amb la lectura del poema guanyador i dels finalistes. També amb l'actuació musical d'Anna Millo, seguida d'un sopar de cabasset.

Garcia-Oliver ha agraït el suport de la Junta de Districte i la regidoria de Cultura i ha destacat la qualitat de les obres presentades, així com la professionalitat i transparència del jurat. A partir de la figura del poeta Francesc Miret, “hem estar capaços de crear un espai cultural propi de Beniopa, en el marc de les nostres festes, que ja és un referent a la comarca i més enllà del País Valencià”, com demostra cada any la procedència de les obres presentades.

Finalment, l'escriptor ha reivindicat el suport transversal a “la llengua que es parla a Beniopa”, en un moment d'atacs per part de la Generalitat.